1. ปัจจัยความเสี่ยง

จากลักษณะการประกอบธุรกิจของบริษัท
ปัจจัยความเสี่ยงที่อาจเกิดขึ้นและมีผลกระทบต่อการดำเนินงานในอนาคตของบริษัทมีดังนี้

1.  ความเสี่ยงจากการประกอบธุรกิจ

ลูกหนี้

บริษัทขายสินค้าและบริการที่เกี่ยวข้องกับบ้านและที่อยู่อาศัย โดยแบ่งกลุ่มลูกค้าเป็น 2 กลุ่ม คือ
กลุ่มลูกค้ารายย่อย ซึ่งเป็นการขายเงินสด และกลุ่มผู้รับเหมาก่อสร้างทั่วไป
ซึ่งเป็นการขายโดยให้เครดิต ทั้งนี้ช่วงที่เกิดวิกฤติทางเศรษฐกิจในปี 2540 เป็นต้นมา
ส่งผลกระทบโดยตรงต่อกลุ่มผู้รับเหมาก่อสร้าง ซึ่งเป็นลูกหนี้ของบริษัท
อย่างไรก็ตามบริษัทได้ติดตามหนี้และตั้งสำรองค่าเผื่อหนี้สูญมาโดยตลอด
และบริษัทได้มีมาตรการที่จะลดความเสี่ยงดังกล่าว โดยขายสินค้าเป็นเงินสดมากขึ้น ซึ่งในปี 2544
บริษัทมีสัดส่วนการขายเงินสดคิดเป็นสัดส่วนร้อยละ 92 ของยอดขายทั้งหมด
ซึ่งนอกจากการลดความเสี่ยงจากหนี้สูญแล้วยังช่วยให้สภาพคล่องของบริษัทดีขึ้นด้วย
และปรับการขายเงินเชื่อให้กับเจ้าของโครงการที่มีฐานะทางการเงินที่ดีซึ่งเป็นกลุ่มผู้ถือหุ้นของบริษัท
เช่น แลนด์ แอนด์ เฮ้าส์ และ ควอลีตี้ เฮ้าส์
หรือผู้รับเหมาที่มีหนังสือค้ำประกันแทนการขายผู้รับเหมาทั่วไปเหมือนที่ผ่านมา ทั้งนี้ ณ สิ้นปี 2544
บริษัทมีลูกหนี้ค้างชำระอยู่ 89.8 ล้านบาท และมีสำรองค่าเผื่อหนี้สงสัยจะสูญคิดเป็นมูลค่าประมาณ
63.1 ล้านบาท
ซึ่งผู้บริหารประเมินจากระยะเวลาที่กำหนดในการชำระหนี้และสถานะทางการเงินของลูกหนี้แต่ละราย
และบริษัทเห็นว่าค่าเผื่อหนี้สงสัยจะสูญที่ตั้งไว้เพียงพอและเหมาะสมแล้ว

  ยอดขาย

ในช่วงปี 2540 ที่ผ่านมา
ธุรกิจอสังหาริมทรัพย์จะได้ผลกระทบจากปัญหาสภาวะเศรษฐกิจและมีผลกระทบต่อธุรกิจของบริษัท
ทำให้ยอดขายในปี 2541 ลดลงจากปี 2540 ประมาณร้อยละ 12.83 แต่อย่างไรก็ตาม
ความจำเป็นในการซ่อมแซม ปรับปรุงและต่อเติมบ้าน และที่อยู่อาศัย
ซึ่งเป็นหนึ่งในปัจจัยพื้นฐานยังคงมีการขยายตัว
บริษัทได้มีการปรับเปลี่ยนนโยบายการขายใหม่โดยตอบสนองลูกค้ากลุ่มบ้านเก่ามากขึ้น
ทั้งการเพิ่มสินค้าที่สามารถประกอบและติดตั้งได้ด้วยตนเอง (DIY : Do It Yourself)
และการจัดให้มีช่างและผู้รับเหมางานปรับปรุง ซ่อมแซม
และต่อเติมบ้านไว้บริการเพื่อคอยให้คำแนะนำแก่ลูกค้าของบริษัท ทำให้ในปี 2542, 2543 และ
2544 มียอดขายเพิ่มขึ้นร้อยละ 15.30 , 62.93 และ 47.68 ตามลำดับ

การลงทุน

ปัจจุบันบริษัทมีสาขาที่เปิดดำเนินการแล้วทั้งสิ้น 9 สาขา และในปี 2545
บริษัทมีโครงการที่จะเปิดสาขาอีก 4 แห่ง คือ สาขาภูเก็ต เชียงใหม่
และในกรุงเทพมหานครอีกประมาณ 2 สาขา ซึ่งคาดว่าจะใช้เงินลงทุนโดยประมาณ 620 ล้านบาท
ทั้งนี้จากการที่ บริษัทมีนโยบายที่จะขยายสาขาอย่างต่อเนื่อง
ซึ่งอาจมีความเสี่ยงในกรณีที่ผลประกอบการของสาขาที่เปิดใหม่ไม่เป็นไปตามเป้าหมายที่ได้ประมาณการไว้
และอาจส่งผลกระทบต่อผลประกอบการโดยรวมนั้นบริษัทจึงมีมาตรการที่จะลดความเสี่ยงจากการลงทุนขยายสาขา
โดยการตัดสินใจที่จะเปิดสาขาใหม่ในแต่ละครั้ง
บริษัทจะทำการศึกษาถึงลักษณะทำเลที่ตั้งที่อยู่ใกล้แหล่งชุมชน เงินลงทุน ยอดขาย
จุดคุ้มทุนในการลงทุน อัตราผลตอบแทนหรือกำไรที่จะได้รับ
และความพร้อมของบุคลากรในการขยายสาขา

2.  ความเสี่ยงจากการแข่งขัน

ธุรกิจของบริษัทเป็นธุรกิจค้าปลีกที่มีคู่แข่งขันทางอ้อมหลายทาง เช่น
จากร้านค้าปลีกหรือห้างสรรพสินค้า ร้านค้าสินค้าเฉพาะอย่าง (Specialty Store)
และร้านค้าย่อยทั่วไป แต่บริษัทได้สร้างความแตกต่างจากธุรกิจค้าปลีกอื่น
โดยมุ่งเน้นที่จะจำหน่ายสินค้าและบริการที่เกี่ยวข้องกับการก่อสร้าง ซ่อมแซม ตกแต่ง
และต่อเติมบ้านและที่อยู่อาศัยครบวงจร มีการจัดหาสินค้าที่มีคุณภาพดีในราคาถูก
โดยเน้นความหลากหลายและมีให้เลือกครบครัน (Variety and Assortment)
จัดให้มีบริการผู้รับเหมารายย่อยในงานต่าง ๆ อาทิ งานระบบไฟฟ้า ระบบประปา งานซ่อมแซม
และต่อเติมบ้าน เป็นต้น ตลอดจนการให้ความรู้เกี่ยวกับตัวสินค้าและวิธีการใช้งานแก่ลูกค้า
เพื่อช่วยให้ลูกค้าตัดสินใจเลือกซื้อสินค้าที่เหมาะสมกับการใช้งานจริง
และสามารถประกอบและติดตั้งได้ด้วยตนเอง (Do It Yourself)
รวมทั้งเน้นการขยายช่องทางการจำหน่ายเพื่อเพิ่มความสะดวกให้แก่ลูกค้า
โดยการขยายสาขาให้ครอบคลุมพื้นที่หลักที่เป็นแหล่งชุมชนทั้งในเขตกรุงเทพมหานครและปริมณฑล
และต่างจังหวัด

  1.3 ความเสี่ยงจากอัตราแลกเปลี่ยน

บริษัทมีหนี้สินต่างประเทศเป็นเงินกู้ยืมระยะยาวประมาณ 4.28 ล้านเหรียญสหรัฐ
โดยปัจจุบันบริษัทได้แปลงเงินกู้ดังกล่าวทั้งหมดเป็นสกุลเงินเยนจำนวน 469.81 ล้านเยน ณ วันที่
31 ธันวาคม 2544 คิดเป็นเงินบาทเท่ากับ 155.91 ล้านบาท
และเนื่องจากค่าเงินบาทมีความผันผวนนับตั้งแต่ปี 2540 จนถึงปัจจุบัน
จึงทำให้บริษัทมีผลขาดทุนจากอัตราแลกเปลี่ยน ณ สิ้นปี 2542 และสิ้นปี 2543 คิดเป็นจำนวน 4.02
ล้านบาท และ 23.90 ล้านบาท และมีกำไรจากอัตราแลกเปลี่ยน ณ สิ้นปี 2544 คิดเป็นจำนวนเงิน
3.06 ล้านบาท ตามลำดับ ทั้งนี้
ผู้บริหารของบริษัทได้ตระหนักถึงปัญหาดังกล่าวจึงได้ขอกู้เงินบาทจากสถาบันการเงินเพื่อ
Refinance เงินกู้สกุลเงินเยนทั้งหมดเรียบร้อยแล้วในเดือน กุมภาพันธ์ 2545 นี้